Vuokatti on tottunut haalimaan kotimaan aktiiviliikkujia, mutta nyt sieltä viedään hiihto-osaamista ja aktiviteettipuistoja Kiinaan. Vaihtokaupassa halutaan matkailijoita.

Mistä on kyse? Vuokatti Sport vastaa seuraavan viiden vuoden ajan Kiinan talviurheilulajien valmennuksesta. Lisäksi urheiluopisto tekee Kiinan hiihtoliitolle suunnitelman hiihtoputkesta.

Sotkamosta alunperin lähtöisin oleva Super Park aktiviteettipuisto laajenee Kiinaan. Ensimmäinen puisto avataan Suzhoun kaupunkiin vuodenvaihteessa.

Aasialaisten yöpyjien osuus Vuokatissa on kasvanut toisin kuin koko muussa Kainuuusa. Viime vuonna Vuokatin kaikista kansainvälisistä yöpymisistä kymmenesosa oli aasialaisyöpymisiä.

SotkamoVuokatissa on menossa Kiina-kuhina. Toisistaan riippumattomina Vuokatti Sport vie hiihto-osaamistaan Kiinaan ja Super Park Oy aktiviteettipuistoja. Ensimmäinen aktiviteettipuisto avataan Suzhoun kaupunkiin vuodenvaihteessa.

Kiinalaisia urheilijoita on nähty aiemminkin Vuokatissa, mutta Urheiluopiston ja Kiinan hiihtoliiton viisivuotinen, kokonaisvaltainen sopimus kattaa valmennuksen, valmentajien koulutuksen, leirityksen sekä hiihtoputkisuunnitelman. Lisäksi Kiinan hiihtoliitto ja Vuokatti Sport neuvottelevat urheiluakatemiakoulutuksesta 16–19-vuotiaille nuorille.

Näistä päänavauksista toivotaan vauhdittajaa Vuokattiin suuntautuvalle aasialaisten matkailulle.

Hiihtoputken osalta työ on käynnissä. Pieni työryhmä on laatimassa master plania. Veikko Halonen

– Nämä ovat molemmat hyviä konkreettisia kanavia, joita pitää hyödyntää. Urheilu ja aktiivinen perhejuttu ovat Vuokatin vahvuuksia ja näillä saa kanavia auki, mutta iso volyymi tehdään matkailukaupallisilla jutuilla, huomauttaa Super Park oy:n toimitusjohtaja Juha Tanskanen.

Kiina haluaa oman Iivonsa

Vuonna 2022 järjestetään talviolympialaiset Pekingissä. Kiina hamuaa kotikisoissaan menestystä ja pestasi työhön maajoukkuetason valmennuksen ja leirityksen Vuokatista. Urheiluopiston kanssa tehdyn sopimuksen myötä Kiina marssittaa jo tänä kesänä Vuokattiin maastohiihdon, ampumahiihdon, lumilautailun, yhdistetyn, mäkihypyn ja paraurheilun maajoukkueet harjoittelemaan.

– He ovat pyytäneet valmennusapua meiltä myös muutamiin muihin talvilajeihin. Katsotaan nyt, miten he valitsevat, Vuokatti Sportin toimitusjohtaja Veikko Halonen toteaa.

Vuokatti Sport:n toimitusjohtaja Veikko Halosen mukaan sopimus Kiinan hiihtoliiton kanssa on merkittävä. Vuokatissa oli jo viime vuonna pari tuhatta vuorokautta kiinalaisia harjoittelijoita. Halonen uskoo määrän tuplaantuvan kuluvalle vuodelle. Kimmo Hiltunen / Yle

Miksi kiinalaiset haluavat juuri Vuokatin osaamista? Halosen mukaan Kiinan hiihtoliitto on ollut vakuuttunut Vuokatissa valmennusta saaneiden urheilijoiden tuloksista kuten Niskasten ja Pärmäkosken menestyksestä. Lisäksi Kiinalla on jo ollut sekä lumilautaluissa että maastohiihdossa suomalainen päävalmentaja, ja menestystä on tullut.

– Kiina voitti tämä vuonna Aasian Winter Games -kioisssa Virtasen Mikon johdolla viisi mitalia, mikä oli heille yllätystulos ja he olivat erittäin tyytyväisiä, Halonen huomauttaa.

Minusta tuntuu jopa ammattitaidottomalta verrata Lappia ja Vuokattia toisiinsa erilaisissa yhteyksissä. Juha Tanskanen

Koulutuksen lisäksi urheiluopisto vie tietotaitoa Kiinaan, sillä se työstää Kiinalle master plan -suunnitelmaa hiihtoputken rakentamiseksi Jiliniin.

– Hiihtoputken osalta työ on käynnissä. Pieni työryhmä on laatimassa master plania. Ensimmäinen vaihe valmistuu nyt huhtikuun aikana, ja he tekevät päätöksen, alkavatko investoida siihen, Kiinan aikeissa on rakentaa useampi hiihtoputki, Halonen valottaa.

Kiina suunnittelee hiihtoputken rakentamista Jilinin kaupunkiin. Suunnitelman kilpailutusvaiheessa on Vuokatin lisäksi mukana Ruotsi. Kimmo Hiltunen / Yle

Lisäksi urheiluopisto käy Kiinan urheiluministeriön kanssa neuvotteluita nuorten, 16–19-vuotiaiden, urheilijoiden urheiluakatemiakoulutuksesta Vuokatissa.

– Siitä ei ole vielä sopimusta, mutta se on jo julkistettu, koska kiinalaiset ovat sen julkistaneet ja kertoneet, että he haluavat tänne nuoria opiskelemaan sillä mallilla, Halonen kertoo, että ratkaisua asiaan on lupa odotella parin seuraavan viikon aikana.

Yhteistyökuvio Kiinan hiihtoliiton kanssa on merkittävä. Euroista Halonen ei puhu ja asettelee muutenkin luvuista puhuttaessa sanansa tarkoin.

– Meillä oli jo tähän sopimukseen saakka viime vuonna pari tuhatta vuorokautta kiinalaisia harjoittelijoita ja uskon, että määrä tuplaantuu heti kuluvalle vuodelle, Halonen sanoo.

Me tarvitsemme tänne lisää kapasiteettia, erityisesti rinnealueelle. Arto Asikainen

Varovainen Halonen on sanoissaan jo senkin takia, että kiinalaisten kanssa operoiminen sekä lopputulos ovat hänen mukaansa vaikeasti ennustettavia.

– Vaikka hiihto on marginaalilaji Kiinassa, pelkästään ammattimaisia kilpaurheilijoita maastohiihdossa on Kiinassa 250. Kiinan marginaali voi tarkoittaa helposti saman verran hiihtäjiä kuin Suomessa yhteensä. Sen takia pitää olla hieman varovainen näiden numeroiden kanssa.

Perheiden yhteinen aika kiinnostaa – Super Parkit iskivät saumaan

Huippu-urheiluosaamisen lisäksi kiinalaisia kiinnostaa nyt perheille suunnattu aktiviteettiliikunta ja yhdessä vietettävä aika. Vuokatista lähtenyt, sittemmin muualle Suomeen laajentunut Super Park -aktiviteettipuisto ottaa kansainvälisiä askeleita Kiinan maaperällä. Sopimus on tehty 4–6 puiston rakentamisesta Suzhoun kaupunkiin ja ensimmäinen puisto avaa ovensa vuodenvaihteessa, toinen vuoden 2018 alkupuolella.

Kiinassa on miljardi ihmistä, jotka eivät ole koskaan nähneet lunta. Veikko Halonen

Toimitusjohtaja Juha Tanskanen tietää, että pari ensimmäistä puistoa on näytön paikka, joka onnistuessaan avaa lukemattomia ovia valtaville markkinoille.

– Uskon, että tämä tarkoittaa sitten aika massiivista levittäytymistä. Suunnitelmat on tehty seuraavaksi kuudeksi vuodeksi siitä mitä, miten paljon, millä tavalla ja millä bisnesmalleilla puistoja tulee. Mutta nyt se vaatii aktiivisesti näiden parin tekemisen vuodenvaihteen tietämille ja sinä aikana koko ajan rakennetaan ekosysteemiä muihin kaupunkeihin.

Tanskanen uskoo, että Kiinaan nousee eniten heidän puistojaan. Jos kaikki menee hyvin, niitä kohoaa kymmeniä.

Tällä hetkellä Super Park -puistoja on Suomessa ja Ruotsissa. Ensi vuoden loppuun mennessä puistoja on tarkoitus olla yli 20, osa Suomessa, osa ulkomailla. Tanskasen mukaan kansainvälisellä rintamalla tulee lähiaikoina tapahtumaan paljon.

Juha Tanskanen uskoo, että Kiinaan kohoaa eniten heidän Super Park -puistojaan. Ensimmäinen avaa ovensa Suzhoun kaupungissa vuodenvaihteessa. Kimmo Hiltunen / Yle

– Olemme julkistaneet kansainvälisesti vain Kiinan ja Ruotsin ja olen aika varma, että tullaan julkistamaan tämän kevään aikana vielä paljon muuta, Tanskanen lupailee tarkempia suunnitelmia paljastamatta.

Tämä tarkoittaa sitä, että laajentumisvauhti vain kiihtyy jatkossa. Tähän saakka yritys on laajentunut parin puiston vuosivauhdilla, jatkossa puistoja nousee 5–10 vuosittain. Hirvittääkö vauhti lainkaan Tanskasta?

– Ei, tämä on mukavaa! Ollaan iloisia, että on menestytty Suomessa. Ja on löydetty potentiaalisia partnereita ympäri maailmaa, kun kansainvälisiä vieraita on käynyt ja he ovat todenneet, että tämä on hyvä konsepti. Siinä suhteessa tämä tuntuu hyvälle ja tietysti haasteita on paljon.

Ei onnistu ilman verkostoja

Kiina ei ole helppo maa tehdä bisnestä. Kulttuuri siellä on erilainen kuin Suomessa, paljon hierarkkisempi. Kaikessa on mukana kunta tai valtio ja käytännössä asioiden hoitamista hankaloittaa yhteisen kielen puute. Viime viikolla Kiinasta neuvotteluista palannut Veikko Halonen kertoo, että hänellä oli koko ajan tulkki mukana, sillä kommunikointi kiinalaisten kanssa ei onnistu englanniksi.

Urheilu ja liikunta ovat selkeästi meidän vahvuuksia, joita ei muualla välttämättä ihan samalla lailla pystytä tarjoamaan. Arto Asikainen

Ylipäätään neuvottelut kiinalaisten kanssa ovat Halosen mukaan olleet pitkäjänteistä työtä. Etenkin, kun kyseessä on ollut laji ja osaaminen, joka ei ole itsestään selvää maassa.

– Siellä on miljardi ihmistä, jotka eivät ole koskaan nähneet lunta. Eikä kaikille päättäjille ole vielä tänä päivänäkään selvää, millaista hiihtoputken sisällä on, Halonen kertoo.

Tanskanen vahvistaa, että ensimmäiset metrit neuvotteluissa Kiinan maaperällä ovat olleet hyväksynnän hakemista.

Yksinään ei Super Park -puistoja olisi saatu vietyä ulkomaille. Verkostojen merkitys on Juha Tanskasen mukaan erittäin suuri. Terhi Marjakangas / YLE

– Ne asiat, jotka saavat hyväksyntää, etenevät jouhevasti ja niissä pitää olla joitain syitä. Meidän kohdalla syy on tietenkin lasten ja nuorten liikkuminen, perheiden yhdessäolo ja yleensäkin tällainen hyvän tuottaminen.

Tanskanen kertoo, että Kiinassa aiemmat vuodet rakennettu vahvasti infrastruktuuria ja nyt on herätty panostamaan perheiden ja lasten hyvinvointiin. Mutta miksi juuri Super Parkit ja Vuokatin hiihto-osaaminen kiinnostavat tällä hetkellä Kiinassa? Osansa on tarpeella, laadulla sekä onnella mutta myös verkostoilla.

– Kaikki perustuu siihen. Meillä pitää olla visio, ydin siitä, mikä tämä tuote on. Mutta menee minne tahansa, Suomeen tai kauemmas, pitää olla hyvät kumppanit, joiden kanssa ydin rakennetaan, Tanskanen kertoo.

Heidän tapauksessaan partnereita on itse etsitty maailmalta, mutta myös heitä on etsitty. Esimerkiksi Kiina-kuvio sai alkunsa, kun kiinalainen investoija oli sattumalta Suomessa noin vuosi sitten. Hän oli etsinyt miehensä kanssa Super Parkin kaltaista konseptia ja löysi etsimänsä. Sopimus solmittuun syyskuussa ja vielä tämän vuoden puolella ensimmäinen Super Park rakentuu Kiinaan.

Vuokatti ei ole Lappi

Samalla kun Vuokatin osaamista viedään Kiinaan, on Vuokatissa haaveena saada oma siivunsa aasialaisista matkailijoista. Aasiasta saapuvien matkailijoiden määrää onkin noussut Vuokatissa viime vuosien aikana. Nyt määrä on noin kymmenesosa kaikista kansainvälisistä yöpymisistä.

Vaikka hiihto on marginaalilaji Kiinassa, pelkästään ammattimaisia kilpaurheilijoita maastohiihdossa on Kiinassa 250. Veikko Halonen

Kansainvälisten yöpyjien määrä halutaan tuplata Vuokatissa. Tähän tähtää kolmivuotinen "Vauhtia Vuokatin (Kajaani–Oulujärvi) kansainväliseen matkailuun" -hanke. Onko se realistista?

Hankkeen vetäjä Arto Asikaisen mukaan on, kunhan ensin tuodaan Vuokatin vahvuudet selkeämmin esiin.

– Näkisin, että urheilu ja liikunta ovat selkeästi meidän vahvuuksia, joita ei muualla välttämättä ihan samalla lailla pystytä tarjoamaan. Meillä Vuokatissa on kaksi ihan ainutlaatuista rakennusta, hiihtotunneli ja lumilautailutunneli, joita ei oikeastaan löydy mistään muualta. Ne pystyvät tarjoamaan ympärivuotista talvielämystä, Asikainen huomauttaa.

Samalla kun Vuokatissa hehkutetaan urheiluosaamista, saa se osakseen myös kritiikkiä omiltansa. Sitä on sadellut esimerkiksi majoituskapasiteetin vähyydestä ja osan urheilupaikkojen huonosta kunnosta.

Vuokattia verrataan usein Lappiin. Esimerkiksi Juha Tanskanen huomauttaa, että Vuokattia ei voi yhtenä kohteena verrata kokonaiseen alueeseen. Eikä Vuokattia voi myöskään markkinoida samoilla argumenteilla kuin Lappia. Valjakkoajeluiden ja kelkkasafareiden sijaan sen on löydettävä oma identiteettinsä. Julia Sieppi / Yle

Asikaisen mielestä perusinfrastruktuuri on kunnossa ja hän kokee, että Vuokatti pärjää kilpailussa muille vastaaville kotimaan kohteille.

– Majoituskapasiteettia ei varmaan ole koskaan liikaa, mutta täytyy muistaa myös se, että sesongit määrittelevät aina matkailua ja uuden majoituskapasiteetin rakentaminen vaatii lisää kysyntää. Onko sitä tällä hetkellä niin paljon, että tehtäisi investointeja? Siihen en osaa ihan välttämättä tällä hetkellä vastata, Asikainen pohtii.

On löydetty potentiaalisia partnereita ympäri maailmaa, kun kansainvälisiä vieraita on käynyt ja he ovat todenneet, että tämä on hyvä konsepti. Juha Tanskanen

Tanskanen puolestaan näkee, että kapasiteettia tarvitaan lisää. Hän kokee, että Vuokatti on pärjännyt hyvin omassa kilpailukategoriassaan: perheissä, aktiiviliikkujissa ja kotimaan asiakkaissa, mutta hävinnyt kansainvälisissä asiakkaissa.

– Mehän tarvitsemme tänne lisää kapasiteettia, erityisesti rinnealueelle. Kun se kapasiteetti lähtee kehittymään, siitä seuraa palveluiden kehittymistä ja lisää asiakkaita. Olemme onnistuneet tähän asti, mutta seuraavat haasteet ovat investoinneissa ja kansainvälisessä kasvussa.

Tanskasen mielestä yksi tärkeä mielikuviin liittyä asia Vuokatin brändäämisessä on se, että Vuokattia ja Lappia ei verrattaisi keskenään.

– Minusta tuntuu jopa ammattitaidottomalta verrata Lappia ja Vuokattia toisiinsa erilaisissa yhteyksissä, koska Lappi koostuu kymmenistä paikoista, joista Vuokatti voisi olla yksi kohde eikä Vuokatin tarvitse saada niitä matkailijamääriä.